**האמצעים הרטוריים בשיר "כאשר היית פה" מאת זלדה ותרומתם למשמעות השיר**

באופן תמציתי ניתן לומר כי השיר מתאר חוויה של געגוע לאהוב, שהיה ואיננו. סיומו של השיר בנושא המוות מרמז לכך שהפרידה מהאדם היקר והקרוב באה בעקבות מותו. העובדה שהשיר כולו מתרחש בתוך הוויה ביתית בין קירות הבית (שהייה משותפת, מחשבות נוגעות, שתיית תה עם ערב) , מוסיפה להבנה שמדובר בבני זוג, שחלקו חיים משותפים, והדוברת מבטאת בשיר את כאב האובדן של בן זוגה .זלדה אכן איבדה את בעלה האהוב. הם היו חשוכי ילדים והיא כתבה את השיר אחרי מותו.

א. פניה לנמען (המת) ואנפורה (חזרה)

אמצעי רטורי הבולט מיד בפתיחת השיר הוא בפנייה לנמען: הדוברת פונה לנמען בגוף שני "כאשר היית פה" בפתח הבית הראשון, ו"כאשר היית עמדי" בפתח הבית השני . הפניה אל הנמען (המת) בשני הבתים הראשונים, למרות העדרו מבטאת כמו בשירי קינה חשובים (קינת דוד) כאב על אדם אהוב מאוד, ומעין חוסר השלמה סמוי עם מותו או כמו בשיר הקינה של שמואל הנגיד על אחיו "הים ביני ובינך". יש בפנייה מעיין ניסיון לבטל בכוח האהבה את החסר וההעדר, שכופה המוות ולדבר אל המת כאילו היה נוכח. בבית האחרון הדוברת כבר אינה פונה לנמען ישירות , דבר הנובע מתחושה מתעצמת של נוכחות המוות ואובדנו של האהוב. החזרה על הביטוי "כאשר היית" פעמיים ואפילו שלוש "כאשר שתינו תה" מדגישה את הצער.

ב. מבנה של ניגוד רב פנים   
הניגוד הבולט ביותר בשיר הוא בין שני הבתים הראשונים לבית השלישי : בבתים הראשונים מתארת הדוברת את העבר ואת הקשר בינה לבין בעלה בזמן שהיה חי ; ואילו בבית השלישי היא מתארת את חוויית הבדידות שלאחר מותו שהיא חוויית ההווה של חיה :"כאשר היית פה" בבית הראשון ," כאשר היית עימדי " בפתח הבית השני ו"עכשיו הקירות אינם מחסה" . בזמן חייו של האהוב הרגישה הדוברת מוגנת על ידי מבטו החום והחם של אהובה . הייתה בניהם קירבת נפש גדולה שמתוארת דרך מטפורה של "מחשבותינו נוגעות/ פתע / כנף אל כנף" תיאור המרמז שלא נזקקו למילים כדי לדבר , מחשבותיהם נגעו זו בזו, והיו אלה גם מחשבות שיכלו לגעת בעולמות עליונים , מחשבות בעלות כנפיים. (זלדה הייתה אישה דתייה ומאמינה, בת דודתו של הרבי מלובוויטש, ועולמה הרוחני היה ספוג בתורת הסוד )

החיים עם בעלה כפי שהם מתוארים עלי די הדוברת בבית השני, מצביעים גם על חמימות ביתית פשוטה של שתיית תה משותפת בערב ,אך גם על עולם עשיר שבו גם בתוך "הדברים החולפים" , כלומר הוויית היום יום הפשוטה , נכחו אוצרות העבר ו"מעשיות עתיקות". עולם רוחני עשיר שנכח בחייה כל עוד בעלה היה אתה. לעומת החום , ההגנה והאושר המרומז מכל אלה בבית השלישי , הדוברת מתארת מצב של "העדר מחסה" , היא עצמה נופלת וסביבה זרות ,שתיקה , העדר תשובה ומוות.

עוצמתו של השיר קשורה בעובדה שאת תיאור החוויה הקשה והקיומית ממקדת הדוברת בתיאור של אובייקט אחד, לכאורה שולי -**קירות הבית**.

ג. קירות הבית כסמל הממקד את החוויה המרכזית בשיר

בבית הראשון קירות הבית אינם מוזכרים , אולי כיוון שאת הכוח המגן מספק מבטו החום (והחם)של האהוב המגן על הדוברת . נוכחותו ממלאת את החלל ("כאשר היית פה"),מחשבותיו נוגעות בשלה מתוך קירבה מופלאה והדדיות ("כנף אל כנף") ואין צורך להיעזר בקירות חיצוניים. המילה "כנף" מהדהדת את השימוש של ביאליק ב"הכניסיני תחת כנפך" ואת כנף האל המקראית- הקירבה בין השניים הייתה גם רגשית ומגוננת וגם קירבת נפש רוחנית.

בבית השני כבר מורגשת התנועה של הזמן והמוות הבאה לידי ביטוי "בדברים החולפים"; אך אל מול החלופיות של החיים (היותם זמניים ) ,העובדה שהאהוב קרוב אל הדוברת (כאשר היית עמדי) הופכה את הקירות לישות מלאה חיים: "היו הקירות בני בית קשישים/ שסיפרו מעשיות עתיקות/בערב/ כששתינו תה" . בתיאור הזה הופכים הקירות למעיין דמויות מגנות ומעשירות , אהובות כמו סבים קשישים המספרים מעשיות , כלומר מעברים מסורות , שומרים על רצף של ידע עתיק שיש בו גם ממד של קסם . תיאור זה מרמז על עולם תרבותי עשיר ועתיק ואותנטי שהיה משותף לדוברת ובעלה .בעולם זה יכלה הדוברת להרגיש כמעין ילדה המוקסמת ממעשיה עתיקה הנמסרת לה מסב קשיש. (שוב מרומז כאן הקשר לאוצרות התרבות היהודית)

בבית האחרון הניגוד הוא חריף ומוחלט והקירות מאבדים את כל חיותם ואת כוחם להגן :"עכשיו הקירות אינם מחסה". בשורה השנייה עדיין משמרת הדוברת ממד של האנשה ביחס לקירות, אך זו האנשה קשה ,שכן הקירות מבטאים סגירות ושתיקה. השלב הבא בתיאור חמור וקשה הרבה יותר , שכן הקירות "לא ישגיחו בנופלה". העובדה שהדוברת נופלת מבטאת כאב עז וחשוף , אך היא מוזכרת באופן מובלע , כבדרך אגב, אולי כיוון שאין שום מבט אנושי שיעיד על כך והקירות שהיו כה מגוננים ומלאי משמעות בזכות האהוב הפכו לדבר מת :" עכשיו הקירות סיד ומלט/ יסוד זר/ חומר לא עונה כמות." עתה מבטאים הקירות את השפעתו של מות בן הזוג על חיי הדוברת באופן הקר והקשה ביותר, שכן עם הסתלקותו, הם איבדו את כל חיותם וחזרו להיות חפץ וחומר חסר חיים, סיד ומלט . הם מבטאים את היסוד הזר והמת של הקיום. הם המוות.

שורה קצרה בת מילה אחת בכל בית

כמשוררת מודרנית, זלדה אינה כותבת בחרוזים או במשקל , אך היא גם ,לרוב , אינה קוטעת את משפטיה על ידי שורות השיר ושומרת על חפיפה בין אברי המשפט לשורות השיר. יחד עם זאת, בכל שורה שהיא לפני האחרונה בבית , בחרה זלדה לצור שורה בעלת מילה אחת שקוטעת לפתע את הרצף. קטיעה זו יוצרת בלימה ברצף של השיר ומהדהדת את הקטיעה הרגשית בעקבות מות האהוב שחווה הדוברת .